Zagreb, 22. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ivana Čehoka, gradonačelnika Grada Varaždina,** na 112. sjednici, održanoj 22. siječnja 2021., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Čehoka, gradonačelnika Grada Varaždina, zbog moguće povrede članka 2. stavka 2. podstavka 1. ZSSI-a, koja proizlazi iz predlaganja da se na dnevni red sjednice Gradskog vijeća Grada Varaždina uvrsti kao točku dnevnog reda donošenje sudske nagodbe - „Davanje suglasnosti na sklapanje sudske nagodbe između Grada Varaždina i T&H Invest d.o.o. vezano za sporove proizašle iz Ugovora o kupoprodaji i zamjeni nekretnina od 25. svibnja 2009.“ te raspravljanja o istoj na 19. sjednici Gradskog vijeća Grada Varaždina 27. svibnja 2019.g., obzirom da je u navedenoj situaciji privatni interes dužnosnika Ivana Čehoka, koji se očituje u potencijalnom povoljnom ishodu kaznenih postupaka u kojima dužnosnik sudjeluje kao suoptuženik s trgovačkim društvom T&H Invest d.o.o., utjecao na nepristranost u obnašanju dužnosti gradonačelnika Grada Varaždina.**
2. **Pokreće se postupak za odlučivanje o sukobu interesa protiv dužnosnika Ivana Čehoka, gradonačelnika Grada Varaždina, zbog moguće povrede članka 2. stavka 2. podstavka 3. ZSSI-a, koja proizlazi iz okolnosti da privatni interes dužnosnika Ivana Čehoka, koji se očituje u potencijalnom povoljnom ishodu kaznenih postupaka u kojima dužnosnik sudjeluje kao suoptuženik s trgovačkim društvom T&H Invest d.o.o., može utjecati na nepristranost u obnašanju dužnosti gradonačelnika Grada Varaždina prilikom predlaganja i sklapanja nagodbi između navedenih stranaka u postupcima.**

Obrazloženje

U Povjerenstvu je 29. svibnja 2019. pod brojem 711-U-2194-P-187/19-01-5 zaprimljena neanonimna prijava mogućeg sukoba interesa podnesena protiv dužnosnika Ivana Čehoka, gradonačelnika Grada Varaždina, povodom koje se vodi predmet P-187/19.

U prijavi se u bitnome navodi da je 27. svibnja 2019., na dan održavanja 19. sjednice Gradskog vijeća grada Varaždina, vijećnicima pola sata prije početka sjednice dostavljen dokument iz kojeg je vidljivo da je predlagatelj točke 3. „Davanje suglasnosti na sklapanje sudske nagodbe između Grada Varaždina i TH Invest“, vezano uz sporove proizašle iz Ugovora o kupoprodaji i zamjeni nekretnina od 25.svibnja 2019., gradonačelnik Ivan Čehok. U „uskočkom“ predmetu protiv Ivana Čehoka i dr. upravo za taj ugovor je na Županijskom sudu u Zagrebu 19. srpnja 2018. Ivan Čehok proglašen nepravomoćno krivim te je samo za tu točku dobio 1,5 godinu kazne zatvora, a gradski vijećnik Davor Patafta (vlasnik TH Investa) 1 godinu kazne zatvora, navodi podnositelj. U presudi navodno stoji da je grad Varaždin sklapanjem tog ugovora oštećen za 4.078.234,91 kn. Činjenica da je sklopljen ništetni ugovor i počinjeno navodno kazneno djelo zloporabe položaja i ovlasti ne sprječava gradonačelnika da predloži gradskom vijeću sudsku nagodbu prema kojoj Grad dobiva 1.898.154,72 kn, ističe podnositelj. U međuvremenu je tijekom protekle dvije godine bez znanja Gradskog vijeća odgodio 4 ročišta u postupku u kojem Grad Varaždin tuži TH Invest kako bi vratio uplaćeni novac te da se Grad može uknjižiti na nekretnine u Brezju. Ovakav sporan prijedlog nagodbe koji je gradonačelnik zaključio sa svojim suokrivljenicima iz kaznenog postupka-Davorom Pataftom i TH Invest-om i koju je predložio na potvrdu Gradskom vijeću 27.05.2019. je eklatantan sukob interesa, tvrdi podnositelj. S obzirom na sve navedeno, kao i činjenicu daje na Gradskom vijeću 27. svibnja 2019. srušen kvorum prije glasanja o ovoj točci i da je nastavak sazvan za 10. lipanj 2019. prijavitelj moli da se prijava obradi po hitnoj proceduri, kao i da se prije konačne odluke donese privremena mjera kojom se Ivanu Čehoku nalaže skidanje te točke s dnevnog reda konačne odluke Povjerenstva, s obzirom da je gradonačelnik kao predlagatelj u eklatantnom sukobu interesa.

Povjerenstvo je 24. prosinca 2019. zaprimilo još jednu neanonimnu prijavu protiv istog dužnosnika. Prijava je zaprimljena pod brojem: 711-U-4340-P-363/19-01-1 te je povodom iste otvoren predmet P-363/19.

S obzirom da se obje zaprimljene prijave odnose na istog dužnosnika te se temelje na istoj pravnoj osnovi i sličnom činjeničnom stanju, a Povjerenstvo je javnopravno tijelo nadležno za vođenje oba postupka, Povjerenstvo je donijelo Zaključak da će se povodom navedenih predmeta voditi jedan postupak pod brojem P-187/19.

U prijavi u predmetu P-363/19 se u bitnome upućuje na navodni sukob interesa dužnosnika Ivana Čehoka u pogledu sporova koji Grad Varaždin vodi, a koji su vezani na ugovore koje je gradonačelnik Čehok sklopio u razdoblju od 2008. do 2011. godine sa tvrtkama u vlasništvu obitelji Patafta (u navedeno vrijeme u vlasništvu g. Davora Patafte), te u pogledu mogućih nagodbi koje se trenutno pregovaraju između Grada i navedenih tvrtki. Radi se o sljedećim parničnim postupcima:

- spor zbog neplaćanja nekretnina u V. Novaka, koji je ,,težak“ oko 33 milijuna kuna (spor protiv Grada Varaždina vode Prvi faktor te VIS),

- slijednik potonjeg poduzeća (VIS-a), T&H Invest, vodi još i spor zbog neplaćanja nekretnina na Banfici, čija glavnica iznosi oko 28 milijuna kuna, a dodaju li se kamate, mogao bi doći i blizu 50 milijuna kuna,

- Grad vodi spor o ništetnosti Ugovora o interventnom zbrinjavanju varaždinskih bala koji je prema presudi Trgovačkog suda vrijedan 125 milijuna kuna,

- sporova vezanih za varaždinski aerodrom,

- spor sa Ekos Holdingom koji je sada Grad pravomoćno izgubio, i koji iznosi 30 milijuna kuna.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da Ivan Čehok obnaša dužnost gradonačelnika Grada Varaždina od 8. lipnja 2017. Stoga je Ivan Čehok povodom obnašanja dužnosti gradonačelnika Grada Varaždina obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u podatke nadležnog Trgovačkog suda u Varaždinu utvrđeno je da je pod matičnim brojem subjekta 070058422 upisano trgovačko društvo T&H Invest d.o.o. čiji osnivač je trgovačko društvo VN ULAGANJA d.o.o., pod MBS: 070117346, OIB: 58833546426, a čiji pravni prednici su trgovačka društva VIS d.o.o. i T7 VIS d.o.o.

Na zahtjev Povjerenstva Grad Varaždin dostavio je očitovanje klasa: 053-02/19-02/7, urbroj: 2186/01-04/6-19-7 od 25. listopada 2019. u kojem se u bitnom navodi da, uvidom u Registar ugovora javne nabave i okvirnih sporazuma, koje Grad Varaždin sklapa sa gospodarskim subjektima u postupcima javne i jednostavne nabave, Grad Varaždin s trgovačkim društvom T&H Invest d.o.o. Varaždin, od 2017. pa nadalje nije imao poslovnih odnosa, odnosno sa istim u navedenom razdoblju nije sklopljen niti jedan poslovni ugovor.

U vezi upita o međusobnim potraživanjima i sudskim sporovima koje imaju Grad Varaždin i trgovačko društvo T&H Invest d.o.o. u prilogu dopisa dostavlja izvadak iz Popisa svih sudskih sporova i postupaka u tijeku, u kojima se kao stranke u postupku pojavljuju Grad i predmetno trgovačko društvo.

Na dodatni zahtjev Povjerenstva, Grad Varaždin se dopisom klasa: 053-02/19-02/13, urbroj: 2186/01-04/6-19-2 od 13. studenog 2019. očitovao da je Gradsko vijeće Grada Varaždina na svojoj 19. sjednici, održanoj dana 27. svibnja 2019., po prijedlogu gradonačelnika Grada Varaždina, dr. sc. Ivana Čehoka, utvrdilo točku dnevnog reda, pod red. br. 3.: „Davanje suglasnosti na sklapanje sudske nagodbe između Grada Varaždina i T&H Invest d.o.o. vezano za sporove proizašle iz Ugovora o kupoprodaji i zamjeni nekretnina od 25. svibnja 2009.“ Po prijedlogu predsjednika Gradskog vijeća navedena točka pod red. br. 3. stavljena je na raspravljanje kao točka 1.

Na sjednici Gradskog vijeća 27. svibnja 2019. godine raspravljalo se o navedenoj točci, ali je zbog nedostatka kvoruma sjednica odgođena i određen njen nastavak za 10. lipnja 2019. Na nastavku 19. sjednice Gradskog vijeća 10. lipnja 2019. ta točka s dnevnog reda sjednice Gradskog vijeća je povučena, kako se navodi se u dopisu. U prilogu dopisa dostavljen je i zapisnik sa 19. sjednice Gradskog vijeća Grada Varaždina.

Na dodatni zahtjev Povjerenstva, Grad Varaždin se dopisom klasa: 053-02/19-02/13, urbroj: 2186/01-04/6-20-4 od 24. siječnja 2020. očitovao da je Gradsko vijeće Grada Varaždina na sjednici održanoj dana 27. svibnja 2019. godine utvrdilo točku dnevnog reda „Davanje suglasnosti za sklapanje sudske nagodbe između Grada Varaždina i trgovačkog društva T&H Invest d.o.o. vezano za sporove proizašle iz Ugovora o kupoprodaji i zamjeni nekretnina od 25. svibnja 2009.“ temeljem mišljenja punomoćnika Grada Varaždina, odvjetnika Darka Šabijana, koji Grad Varaždin zastupa u sudskom predmetu broj P-495/12, a koji se vodi kod Trgovačkog suda u Varaždinu povodom tužbe Grada Varaždina protiv T&H Invest d.o.o. radi utvrđenja ništetnosti Ugovora o kupoprodaji i zamjeni nekretnina i uspostave ranijeg zemljišnoknjižnog stanja. Prema Poslovniku o radu Gradskog vijeća Grada Varaždina „Službeni vjesnik Grada Varaždina“ broj 4/14 i 6/14-ispravak, dnevni red predlaže predsjednik Vijeća, a formalno u ime predlagatelja sudjeluju gradonačelnik ili njegovi zamjenici.

Nadalje se navodi da su prijedlog za skidanje navedene točke s dnevnog reda dali: Odbor za statutarno-pravna pitanja Gradskog vijeća Grada Varaždina, Klub članova Vijeća HDZ-a, Klub članova Vijeća SDP-a, Narodna stranka Reformisti i Denis Mladenović-član Gradskog vijeća. Razlozi skidanja navedene točke iznijeti su na sjednici Gradskog vijeća 27. svibnja 2019.

Sukladno Statutu Grada Varaždina („Službeni vjesnik Grada Varaždina" broj 3/18) i Zakonu o lokalnoj i područnoj (regionalnoj) samoupravi, za sklapanje sudske nagodbe ovlaštena osoba je gradonačelnik Grada Varaždina, odnosno osoba koju on ovlasti.

Povjerenstvo je, nadalje, 12. veljače 2020., 28. veljače 2020. i 4. ožujka 2020. zaprimilo još tri dopune prijave u kojima se u bitnome iznose isti navodi kao u prijavi iz predmeta P-363/19.

Na zahtjev Povjerenstva Grad Varaždin dostavio je očitovanje klasa: 053-02/19-02/13, urbroj: 2186/01-04/6-20-6 od 3. travnja 2020. kojim je dostavio izvadak iz Popisa sudskih sporova Grada Varaždina u tijeku (2019.-2020.), Izvadak na dan 27. ožujka 2020., u kojem se nalaze podaci o punomoćnicima Grada Varaždina (odvjetnicima i odvjetničkim društvima) koji Grad zastupaju u sudskim sporovima i koji sadrži vrijednosti predmeta spora svakog pojedinog predmeta.

Kako je nova izvršna vlast Grada, koja je sa radom započela u lipnju 2017., utvrdila enormne izdatke za usluge odvjetnika koji su sukladno sklopljenim ugovorima, svoje usluge naplaćivali sukladno Tarifi o nagradama i naknadi troškova za rad odvjetnika, a za osnovicu isključivo uzimali vrijednost predmeta spora, Grad Varaždin je pristupio ekonomičnijem modelu nužnog korištenja usluge odvjetnika (stručnog zastupanja Grada Varaždina u kompleksnim sudskim sporovima) sa odabranim odvjetnikom Darkom Šabijanom iz Varaždina i Odvjetničkim društvom Jelaković & partneri j.d.o.o. iz Varaždina. Isti su prihvatili ponudu Grada da vode ukupne sudske sporove neovisno o vrijednosti predmeta spora na temelju mjesečnog paušala ili obavljenih radnih sati po mjesecu rada, sve u iznosima prihvatljivim za Proračun Grada. O angažmanu odvjetnika ili odvjetničkih društva kao punomoćnika Grada Varaždina u sudskim predmetima, odluku je donio i donosi Zamjenik gradonačelnika Grada Varaždina g. Zlatan Avar.

Uvidom u popis svih sudskih postupaka koje Grad Varaždin vodi utvrđeno je deset sudskih postupaka u kojima je kao stranka trgovačko društvo T&H Invest.

Povjerenstvo je 14. srpnja 2020. zaprimilo još dvije dopune prijave/požurnice kojima je u bitnome upućeno na iste navode kao prethodnim pismenima. U povjerenstvu je, zatim, 30. srpnja 2020. u ulaznoj pošti pod brojem 711-I-2653-P-187-19/20-17-5 zaprimljeno pismeno podnositelja u kojem navodi da je Ministarstvu pravosuđa i uprave uputio zahtjev za ocjenu zakonitosti povodom navodno nezakonite sjednice Gradskog vijeća Grada Varaždina održane 17. srpnja 2020.

Na traženje Povjerenstva Županijski sud u Zagrebu se dopisom broj 27 Su-1017/2020 očitovao da je dužnosnik Ivan Čehok, gradonačelnik Grada Varaždina u periodu od 2017. (a i ranije) bio stranka u postupcima, odnosno predmetima pred Županijskim sudom u Zagrebu posl. broj: K-Us-53/2012 i K-Us-5/2016, te je sukladno odredbama Zakona o kaznenom postupku ("Narodne novine" broj: 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 126/19), imao branitelja. Spis ovoga suda u predmetu protiv optuženika Ivana Čehoka i dr., posl. broj: K-Us-53/2012, dostavljen je Vrhovnom sudu Republike Hrvatske na nadležno postupanje po uloženim žalbama na prvostupanjsku presudu te spis nije pravomoćno okončan, dok je spis ovoga suda u predmetu protiv optuženika Ivana Čehoka i dr., posl. broj: K-Us-5/2016 u fazi rasprave.

Povjerenstvo je 16. listopada 2020. i 31. prosinca 2020. zaprimilo još dvije dopune prijave/požurnice kojom je u bitnome upućeno na iste navode kao prethodnim pismenima.

Na zahtjev Povjerenstva Odvjetničko društvo Jelaković & Partneri se dopisom od 23. listopada 2020. očitovalo da ni pred kojim od sudova u Republici Hrvatskoj kao punomoćnik stranke u postupku ili branitelj optuženika nije zastupalo dužnosnika Ivana Čehoka. Na daljnje traženje Povjerenstva Odvjetničko društvo Jelaković & Partneri se dopisom od 15. siječnja 2021. očitovalo da je odvjetnik Krešimir Jelaković iz predmetnog odvjetničkog društva u predmetu K-Us-53/12 pred Županijskim sudom u Zagrebu bio opunomoćen za zastupanje oštećenika, i to: 1. Grad Varaždin i 2. Javna ustanova Gradski stanovi.

Isto tako, odvjetnik Darko Šabijan se, na zahtjev Povjerenstva, dopisom od 3. studenog 2020. očitovao da nije zastupao niti zastupa dužnosnika Ivana Čehoka kao branitelj u kaznenom postupku ili punomoćnik u bilo kojem drugom postupku.

Uvidom u povijesni izvadak iz sudskog registra Trgovačkog suda u Varaždinu utvrđeno je da u rubrici „Zabilježbe“ trgovačkog društva T&H Invest pod rednim brojem 4 stoji da je Rješenjem Županijskog suda u Zagrebu poslovni broj: Kv I-Us- 42/19, K-Us-53/12 od 2. srpnja 2019. protiv II. optuženog Davora Patafte, iz Varaždina, Frana Kurelca 17, OIB: 32075365501 ukida se mjera opreza zabrane obavljanja poslovne aktivnosti na dužnosti člana uprave odnosno predsjednika uprave u trgovačkom društvu T7 VIS d.o.o. (sada: T&H invest d.o.o.).

Slijedom svega navedenog, utvrđeno je kako je dužnosnik Ivan Čehok stranka u postupku koji se vodi pred Županijskim sudom u Zagrebu u kojem se nalazi u svojstvu suoptuženika s trgovačkim društvom T&H Invest, a s kojim je dužnosnik kao zakonski zastupnika Grada Varaždina predlagao sklopiti nagodbu na dnevnom redu 19. sjednice Gradskog vijeća Grada Varaždina, održanoj dana 27. svibnja 2019. Povjerenstvo stoga zaključuje kako navedene okolnosti ukazuju da je privatni interes dužnosnika utjecao na njegovu nepristranost u obavljanju dužnosti gradonačelnika Grada Varaždina u predmetnoj situaciji, što upućuje na povredu odredbe članka 2. stavka 2. podstavka 1. ZSSI-a te je odlučeno kao u točki I. izreke.

Nadalje, budući da je dužnosnik Ivan Čehok i dalje u svojstvu zakonskog zastupnika Grada Varaždina u kojem obnaša dužnost gradonačelnika, privatni interes dužnosnika (u smislu budućih, potencijalnih situacija sporova vođenih između Grada Varaždina i trgovačkog društva T&H Invest, odnosno predlaganja i sklapanja nagodbi između navedenih stranaka u postupku) može utjecati na njegovu nepristranost u obavljanju javne dužnosti što upućuje na povredu odredbe članka 2. stavka 2. podstavka 3. ZSSI-a te je odlučeno kao u točki II. izreke.

U daljnjem tijeku postupka pred Povjerenstvom potrebno je utvrditi je li došlo do sklapanja sudske nagodbe između Grada Varaždina i trgovačkog društva T&H Invest, je li dužnosnik Ivan Čehok sudjelovao u tom postupku, odnosno je li Grad Varaždin kao tijelo javne vlasti sudjelovao u (svim) kaznenim postupcima koji su u tijeku pred Županijskim sudom u Zagrebu.

Sukladno članku 39. stavku 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Čehok, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana